<classify> TUME ya Taifa ya Uchaguzi NEC imetangaza uchaguzi mdogo kwenye majimbo mawili na kata 26 za Tanzania Bara.Majimbo hayo ni Babati Mjini lililopo Halmashauri ya Mji wa Babati mkoani Manyara na Ukerewe katika Halmashauri ya Wilaya ya Ukerewe mkoani Mwanza.Akisoma taarifa kwa umma jijini Dar es Salaam jana, Makamu Mwenyekiti wa NEC, Jaji Mbarouk Salum Mbarouk alisema uchaguzi huo, utafanyika sambamba na uchaguzi wa majimbo ya Simanjiro na Serengeti na kata 21 za Tanzania Bara uliotangazwa awali.Nafasi hizo wazi zimetokana na waliokuwa wabunge wa majimbo hayo Joseph Mkundi Ukerewe na Pauline Gekul Babati Mjini kujiuzulu kutoka kwenye Chama cha Demokrasia na Maendeleo Chadema, alisema Jaji Mbarouk.Alifafanua kwamba NEC ilipokea barua kutoka kwa Spika wa Bunge la Jamhuri ya Muungano wa Tanzania, ambaye kwa kuzingatia kifungu cha 373 cha Sheria ya Taifa ya Uchaguzi, aliitaarifu Tume hiyo uwepo wa nafasi wazi ya ubunge katika majimbo hayo mawili.Uchaguzi huu mdogo katika majimbo ya Babati Mjini na Ukerewe utafanyika sambamba na uchaguzi katika majimbo ya Serengeti, Simanjiro na Kata 21 zilizotangazwa awali..., alisema.Akisoma ratiba ya uchaguzi huo, Jaji Mbarouk alisema; Fomu za uteuzi wa wagombea zitatolewa kati ya Oktoba 28 hadi Novemba 3, mwaka huu, uteuzi wa wagombea utafanyika Novemba 3, mwaka huu, kampeni za uchaguzi zitafanyika kuanzia Novemba 4 hadi Desemba Mosi, mwaka huu na siku ya uchaguzi itakuwa Desemba 2, mwaka huu.Akitoa mwito kwa wadau wa uchaguzi alisema; Tunapenda kuvikumbusha vyama vya siasa na wadau wote wa uchaguzi kuzingatia sheria, kanuni, maadili ya uchaguzi, taratibu, miongozo na maelekezo yanayotolewa na Tume ya Taifa ya Uchaguzi wakati wa kipindi chote cha uchaguzi huu mdogo.Katika hatua nyingine, Jaji Mbarouk alisema Tume imepokea taarifa kutoka kwa Waziri mwenye dhamana na Serikali za Mitaa Selemani Jafo ambaye aliitaarifu tume hiyo uwepo wa nafasi wazi za madiwani katika Kata 26 za Tanzania Bara.  <topic>: KITAIFA 